
A vas kompartmentalizációjának változásai levelekben

A vas egy esszenciális mikroelem, melynek szerepe a redox-folyamatok katalizátoraként kiemelt fontosságú. Részt vesz a fotoszintetikus és légzési elektron transzportláncok működésében, ROS-eliminációban és kofaktora például a klorofill bioszintetikus enzimeknek is. Legnagyobb vasigénye a fotoszintetikus elektronláncnak van. Hiánya az előbbi redox-folyamatok sérüléséhez vezet, mely haszonnövények esetén terméshozam-csökkenést okozhat, amely az emberi vashiány kialakulásához is hozzájárul. Akkumulációjától viszont oxidatív károsodást szenved a növény, mivel a vastöbblet hozzájárul a reaktív oxigénformák mennyiségi növekedéséhez. Előbbiek elkerülése érdekében a gyökér vasfelvételi rendszerének és a hosszútávú szignalizációs rendszernek esszenciális szerepe van. Arról kevés információ áll rendelkezésre, hogy a levelek vasháztartása, valamint a levelekben kialakuló vaseloszlások milyen módon szabályozottak. A kutatásokhoz Arabidopsis thaliana modellnövényt használtunk. Levelek vaseloszlás változását, vas felhalmozódását és levélsejtek vasháztartását vizsgáltuk különböző vasellátásokra. A Fe eloszlása a főér és az érben szegényebb lamina között állandó maradt, de levélszél és levélalap felé csökkenő tendenciát mutatott. A homeosztázisban legjellegzetesebb megváltozást dFe kezelés mellett kaptunk. SFe kezeléskor stabilitást mutattak egyes organellumok, de többlet a mezofillum-sejtekben kimutatható volt. A sFe esetben tapasztalt általános gátlás a sejten belüli transzport folyamatok intenzitáscsökkenését mutatta. Mindezek alapján szervi, sejtes és intracelluláris szinten erős szabályozás áll fenn. Az eloszlás állandósága meglepőnek bizonyult, viszont a csökkenések ontológiai folyamatokra vezethetők vissza. A sejtes homeosztázis megváltozása hatással van a Fe sejten belüli lokalizációjára is. A mezofillum-sejtekben kimutatott többlet felveti annak a lehetőségét, hogy felhalmozódás elsősorban az apoplasztban történik. Az általános szupressziónak meg az oxidatív stressz elkerülésében lehet szerepe és rámutat arra, hogy nem preferált az organelláris színtű vas-felhalmozódás.



